KIRJALLINEN KYSYMYS E-3162/02 esittäjä(t): W.G. van Velzen (PPE-DE) komissiolle. Tietoverkkojen jatkuvuus uhattuna ja komission rooli asiassa.



Virallinen lehti nro 137 E , 12/06/2003 s. 0167 - 0168



KIRJALLINEN KYSYMYS E-3162/02 esittäjä(t): W.G. van Velzen (PPE-DE) komissiolle (5. marraskuuta 2002) Aihe: Tietoverkkojen jatkuvuus uhattuna ja komission rooli asiassa 1. KPN Qwestin kaltaisen yrityksen äkillisellä sulkemisella voi olla vakavia seurauksia tietoliikenneyhteyksien toiminnalle. Onko komissio tietoinen, että KPN Qwestin tietoverkko oli vaarassa joutua puretuksi kokonaan? 2. Osa KPN:n optista kuitua käyttävistä tiedonsiirtoverkoista on myyty. Tällä on vaikutuksia yleiseurooppalaisten tietoverkkojen toiminnalle ja pääsylle niihin. Kuka valvoo Euroopan unionissa tietoverkkojen eheyttä? 3. Mitä mahdollisuuksia komissiolla on vaikuttaa asiaa koskevaan politiikkaan? 4. Onko tietoverkkojen eheyden valvominen osa perustettavaa tietoverkkoturvallisuuden työryhmää ja jos ei ole, niin katsooko komissio asian kuuluvan työryhmälle? 5. Onko komissiolla täydentäviä ehdotuksia (esimerkiksi laajentaa tietoverkkoturvallisuuden työryhmää) näiden mahdollisten tapahtumien varalta? Erkki Liikasen komission puolesta antama vastaus (9. joulukuuta 2002) Komissio kiittää parlamentin jäsentä tämän osoittamasta mielenkiinnosta niitä kasvavia uhkia kohtaan, jotka vaarantavat sähköisten viestintäverkkojen ja -palvelujen saatavuuden. Komissio on seurannut erityisellä mielenkiinnolla tapahtumia sen jälkeen, kun KPN Qwest hakeutui konkurssiin 31. toukokuuta 2002. Koska tämä hollantilainen tiedonsiirtoyhteyksien tarjoaja on yksi Euroopan suurimmista Internet-runkoverkon operaattoreista, lukuisilla Internet-palvelujen tarjoajilla, Internet-yrityksillä ja muilla televiestintäpalvelujen tarjoajilla on sopimukset KPN Qwestin kanssa tietojen siirtämisestä sen linjojen kautta. Komissio on määritellyt kyseisen tilanteen ensimmäiseksi sellaiseksi tapaukseksi, jossa tietoverkon tarjoamat palvelut eivät mahdollisesti ole käytettävissä (verkko- ja tietoturvaa koskeva komission tiedonanto(1)). Tämä valitettava tapahtuma on myös muistuttanut sähköisten viestintäverkkojen käyttäjiä siitä, ettei näiden pitäisi olla täysin riippuvaisia yhdestä palveluntarjoajasta. Yhteisön voimassa olevan sääntelyjärjestelmän mukaan jäsenvaltioiden olisi varmistettava verkkojen turvallisuus (puitedirektiivin 2002/21/EY 8 artiklan 4 alakohdan f alakohta ja yleispalveludirektiivin eli yleispalvelusta ja käyttäjien oikeuksista sähköisten viestintäverkkojen ja -palvelujen alalla 7. maaliskuuta 2002 annetun Euroopan parlamentin ja neuvoston direktiivin 2002/22/EY(2) 23 artikla). Asiaan liittyy kuitenkin useita osittain päällekkäisiä kysymyksiä, kuten tietoverkkojen tietoturva, hätätilanneviestintä, kansalliset turvallisuusnäkökohdat jne. Verkkojen turvallisuudesta on alustavasti keskusteltu jäsenvaltioiden kanssa viestintäkomiteassa. Komiteassa on käsitelty sellaisia kysymyksiä kuten taloudellinen epäonnistuminen, tekniset puutteet ja ulkoiset tapahtumat (esim. terroristi-iskut), vaikkakaan yhteistä näkökantaa ei ole saavutettu. Lisätoimia on suunnitteilla, jotta asiaan liittyvät kysymykset voidaan määritellä tarkemmin erityisesti kriittisten infrastruktuurien suojelun alalla. Mahdollisiin palvelut keskeyttäviin tapahtumiin liittyvien tietojen kerääminen ja analysointi saatetaan pian sisällyttää parhaillaan harkittavana olevan verkko- ja tietoturvaviraston (tietoverkkoturvallisuuden työryhmän) tehtäviin. Tästä saattaisi tarjoutua komissiolle pohjaa eurooppalaisen verkkoturvapolitiikan kehittämiseen. Sen työn perusteella, jota viestintäkomitea on tehnyt turvallisuuteen liittyvissä kysymyksissä, komission pitäisi olla mahdollista määritellä julkisen sektorin tehtävät ja vaihtaa tietoja mahdollisista korjaavista toimenpiteistä muiden organisaatioiden (esim. CEPTin, ETNOn, ITUn ja NATOn(3)) kanssa. Komissio pitää parlamentin jäsenen ajan tasalla näitä aloja koskevan politiikan kehityksestä. (1) KOM(2001) 298 lopullinen. (2) EYVL L 108, 24.4.2002. (3) Euroopan radio-, tele- ja postihallintojen yhteistyökonferenssi, Euroopan televerkon toiminnanharjoittajien liitto, Kansainvälinen teleliitto, Pohjois-Atlantin liitto.